

**ข้อบังคับมหาวิทยาลัยธรรมศาสตร์**

**ว่าด้วยการบริหารการเงิน งบประมาณ และการบัญชี พ.ศ. ๒๕๖๔**

\_\_\_\_\_\_\_\_\_\_\_\_\_\_\_\_\_\_\_\_\_\_

โดยที่เป็นการสมควรกำหนดหลักเกณฑ์การบริหารการเงิน งบประมาณ และการบัญชี  
ของมหาวิทยาลัย ให้เป็นไปตามพระราชบัญญัติมหาวิทยาลัยธรรมศาสตร์ พ.ศ. ๒๕๕๘

อาศัยอำนาจตามความในมาตรา ๒๓ (๔) และมาตรา ๕๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยได้มีมติในการประชุม ครั้งที่ ๑๑/๒๕๖๓ เมื่อวันที่ ๒๘ กันยายน ๒๕๖๓ เห็นชอบให้ออกข้อบังคับไว้ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี พ.ศ. ๒๕๖๔”

**ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ให้อธิการบดีเป็นผู้รักษาการตามข้อบังคับนี้ และให้มีอำนาจออกประกาศมหาวิทยาลัย  
เพื่อปฏิบัติให้เป็นไปตามข้อบังคับนี้

**หมวด ๑**

**บททั่วไป**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๔** ในการบริหารการเงิน งบประมาณ และการบัญชีของมหาวิทยาลัย

“ส่วนงาน” หมายความว่า ส่วนงานตามข้อบังคับมหาวิทยาลัยธรรมศาสตร์ว่าด้วยการจัดตั้ง  
และการแบ่งส่วนงานของมหาวิทยาลัย

“เงินรายได้ของมหาวิทยาลัย” หมายความว่า เงินรายได้ส่วนกลางของมหาวิทยาลัย  
และเงินรายได้ของส่วนงาน

“เงินรายได้ส่วนกลางของมหาวิทยาลัย” หมายความว่า เงินรายได้ของมหาวิทยาลัยที่มิได้เป็น  
เงินรายได้ของส่วนงาน

“เงินรายได้ของส่วนงาน” หมายความว่า เงินอุดหนุนทั่วไปที่ส่วนงานได้รับการจัดสรรตามวิธีการงบประมาณของมหาวิทยาลัยและเงินรายได้ของมหาวิทยาลัยซึ่งเกิดขึ้นจากการดำเนินงานของส่วนงาน  
ที่สภามหาวิทยาลัยโดยข้อเสนอของคณะกรรมการการเงินกำหนดให้เป็นเงินรายได้ของส่วนงาน

“ส่วนงานที่มีเงินรายได้ของส่วนงาน” หมายความว่า คณะ วิทยาลัย สถาบัน สำนัก สำนักงาน และให้หมายความรวมถึงส่วนงาน หรือโครงการที่ได้รับการจัดตั้งเป็นพิเศษ ซึ่งสภามหาวิทยาลัยโดยข้อเสนอของคณะกรรมการการเงินกำหนดให้เป็นส่วนงานที่มีเงินรายได้ของส่วนงาน

“คณะกรรมการประจำส่วนงาน” หมายความว่า คณะกรรมการประจำคณะ วิทยาลัย สถาบัน สำนัก หรือส่วนงานที่มีฐานะเทียบเท่าคณะ วิทยาลัย สถาบัน หรือสำนัก คณะกรรมการอำนวยการสำนักงาน และให้หมายความรวมถึงคณะกรรมการอำนวยการ หรือคณะกรรมการบริหารของส่วนงานหรือโครงการ  
ที่ได้รับการกำหนดให้เป็นส่วนงานที่มีเงินรายได้ของส่วนงาน

“หัวหน้าส่วนงาน” หมายความว่า คณบดี ผู้อำนวยการสถาบัน ผู้อำนวยการสำนัก ผู้อำนวยการสำนักงาน หัวหน้าส่วนงานที่มีฐานะเทียบเท่าสำนักงาน คณะ วิทยาลัย สถาบัน หรือสำนัก และให้หมายความรวมถึงรองอธิการบดีที่กำกับดูแลส่วนงาน หรือหัวหน้าโครงการที่ได้รับการกำหนดให้เป็นส่วนงานที่มีเงินรายได้ของส่วนงาน

“เจ้าหน้าที่การเงิน” หมายความว่า ผู้ปฏิบัติงานในมหาวิทยาลัยที่ได้รับมอบหมายให้ปฏิบัติงานด้านการเงินหรือด้านบัญชี

**หมวด ๒**

**คณะกรรมการการเงิน**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๕** ให้มีคณะกรรมการการเงินที่สภามหาวิทยาลัยแต่งตั้ง ประกอบด้วย

(๑) กรรมการสภามหาวิทยาลัยประเภทผู้ทรงคุณวุฒิ เป็นประธานกรรมการ

(๒) อธิการบดี เป็นรองประธานกรรมการ

(๓) รองอธิการบดีที่ดูแลกองคลัง เป็นกรรมการ

(๔) กรรมการที่แต่งตั้งจากผู้ทรงคุณวุฒิที่มีความรู้ความเชี่ยวชาญด้านการบริหารงาน การเงินการงบประมาณ การบัญชี การพัสดุ หรือกฎหมาย จำนวนไม่น้อยกว่า ๕ คน แต่ไม่เกิน ๗ คน ทั้งนี้ ต้องไม่เป็นผู้บริหารมหาวิทยาลัยหรือส่วนงาน

ให้ผู้อำนวยการกองคลังเป็นกรรมการและเลขานุการ

ให้ผู้อำนวยการกองนิติการเป็นผู้ช่วยเลขานุการและเจ้าหน้าที่กองคลังอีกคนหนึ่งเป็นผู้ช่วยเลขานุการ

**ข้อ ๖** ให้กรรมการตาม ข้อ ๕ (๔) มีวาระการดำรงตำแหน่งคราวละสองปี

นอกจากการพ้นจากตำแหน่งตามวาระ ให้กรรมการตาม ข้อ ๕ (๔) พ้นจากตำแหน่งเมื่อ

(๑) ตาย

(๒) ลาออก

(๓) เป็นคนไร้ความสามารถหรือคนเสมือนไร้ความสามารถ

(๔) เป็นบุคคลล้มละลาย

(๕) ถูกจำคุกโดยคำพิพากษาถึงที่สุดให้จำคุก

ในกรณีที่มีกรรมการตาม ข้อ ๕ (๔) พ้นจากตำแหน่งนอกจากการพ้นจากตำแหน่งตามวาระ   
ให้กรรมการที่ได้รับแต่งตั้งแทนกรรมการที่พ้นจากตำแหน่งมีวาระเท่ากับวาระที่เหลือของผู้ที่ตนแทน   
แต่ถ้าวาระการดำรงตำแหน่งเหลืออยู่น้อยกว่าเก้าสิบวัน จะไม่ดำเนินการแต่งตั้งกรรมการแทนก็ได้

ในกรณีที่กรรมการตามข้อ ๕ (๔) พ้นจากตำแหน่งและยังไม่มีการแต่งตั้งกรรมการแทนผู้ที่ พ้นจากตำแหน่ง ให้คณะกรรมการการเงินประกอบด้วยกรรมการเท่าที่มีอยู่

**ข้อ ๗** ให้คณะกรรมการการเงิน มีอำนาจหน้าที่ดังต่อไปนี้

(๑) เสนอนโยบายเกี่ยวกับการเงิน การลงทุน การงบประมาณ การบัญชี และการพัสดุ   
ต่อสภามหาวิทยาลัย

(๒) พิจารณากำหนด ปรับปรุง เปลี่ยนแปลง หรือพัฒนาหลักเกณฑ์และวิธีการเกี่ยวกับ  
การบริหารการเงิน การลงทุน การงบประมาณ การบัญชี และการพัสดุ

(๓) กำหนดหลักเกณฑ์และวิธีการกันงบประมาณรายจ่ายไว้เบิกเหลื่อมปีงบประมาณ

(๔) กำหนดหลักเกณฑ์ วิธีการ และเงื่อนไขการอนุมัติให้ใช้งบประมาณรายจ่ายประจำปี  
ที่ล่วงแล้ว ในกรณีงบประมาณรายจ่ายประจำปีใดออกใช้ไม่ทันปีงบประมาณใหม่

(๕)[[1]](#footnote-1) กำหนดแนวปฏิบัติ หลักเกณฑ์ เงื่อนไข รายการและอัตรา หรือมาตรการอื่น เพื่อกำกับดูแลการจ่ายเงินจากเงินรายได้ของส่วนงานและเสนอต่ออธิการบดีเพื่อออกเป็นประกาศมหาวิทยาลัย

(๖) พิจารณากลั่นกรองการจัดตั้งและการบริหารกองทุน และการยุบเลิกกองทุนเสนอ  
สภามหาวิทยาลัยเพื่อพิจารณา

(๗) กำหนดหลักเกณฑ์และพิจารณากลั่นกรองการจำหน่ายหนี้สูญจากบัญชีลูกหนี้ แล้วเสนอ  
ให้สภามหาวิทยาลัยอนุมัติ

(๘) พิจารณากำหนดอัตราค่าธรรมเนียมการศึกษาเสนอสภามหาวิทยาลัยเพื่อพิจารณา  
ให้ความเห็นชอบ

(๙) มอบหมายให้อธิการบดีพิจารณาดำเนินการตามอำนาจหน้าที่ของคณะกรรมการการเงิน  
ที่กำหนดไว้ในข้อบังคับนี้

(๑๐) แต่งตั้งคณะอนุกรรมการหรือคณะทำงานเพื่อดำเนินการเกี่ยวกับการเงิน การลงทุน การงบประมาณ การบัญชี และการพัสดุอย่างหนึ่งอย่างใดที่เป็นอำนาจหน้าที่ของคณะกรรมการการเงิน

(๑๑) ปฏิบัติหน้าที่อื่นที่สภามหาวิทยาลัยมอบหมาย

**หมวด ๓**

**รายได้และการจัดเก็บเงินรายได้ของมหาวิทยาลัย**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๘** รายได้ของมหาวิทยาลัย ได้แก่

(๑) เงินอุดหนุนทั่วไปที่รัฐบาลจัดสรรให้เป็นรายปี

(๒) เงินและทรัพย์สินที่มีผู้อุทิศให้แก่มหาวิทยาลัย

(๓) เงินกองทุนที่รัฐบาลหรือมหาวิทยาลัยจัดตั้งขึ้นและรายได้หรือผลประโยชน์จากกองทุนดังกล่าว

(๔) ค่าธรรมเนียมการศึกษา ค่าธรรมเนียม ค่าบํารุง ค่าตอบแทน เบี้ยปรับ ค่าบริการต่าง ๆ   
และเงินหรือทรัพย์สินอื่นที่มหาวิทยาลัยเรียกเก็บตามอำนาจหน้าที่ หรือที่ได้จากสัญญาต่าง ๆ   
ของมหาวิทยาลัย

(๕) รายได้หรือผลประโยชน์ที่ได้จากการลงทุนหรือการร่วมลงทุนและจากทรัพย์สิน  
ของมหาวิทยาลัย

(๖) รายได้หรือผลประโยชน์ที่ได้จากการใช้ที่ราชพัสดุหรือจัดหาประโยชน์ในที่ราชพัสดุ   
ซึ่งมหาวิทยาลัยปกครอง ดูแล ใช้ หรือจัดหาประโยชน์ รวมถึงที่ดินที่เป็นกรรมสิทธิ์ของมหาวิทยาลัย

(๗) รายได้หรือผลประโยชน์อื่น

**ข้อ ๙** อัตราค่าธรรมเนียมการศึกษาตามข้อ ๘ (๔) ให้เป็นไปตามที่สภามหาวิทยาลัย  
ให้ความเห็นชอบและอธิการบดีออกเป็นประกาศมหาวิทยาลัย

อัตราค่าธรรมเนียม ค่าบำรุง ค่าตอบแทน เบี้ยปรับ ค่าบริการในการให้บริการภายในอำนาจหน้าที่ของมหาวิทยาลัยและส่วนงานตามข้อ ๘ (๔) นอกเหนือจากค่าธรรมเนียมการศึกษาตามวรรคหนึ่ง ให้เป็นไปตามที่อธิการบดีกำหนดโดยออกเป็นประกาศมหาวิทยาลัยและรายงานสภามหาวิทยาลัยเพื่อทราบ

**หมวด ๔**

**การบริหารเงินรายได้ของส่วนงาน**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๑๐** สภามหาวิทยาลัยโดยข้อเสนอของคณะกรรมการการเงินอาจกำหนดให้เงินรายได้ของมหาวิทยาลัยที่เกิดขึ้นจากการดำเนินงานภายในของส่วนงานหนึ่งส่วนงานใด เป็นเงินรายได้ของส่วนงานนั้น ในอัตราส่วนที่เหมาะสมก็ได้

ให้ส่วนงานที่มีเงินรายได้ของส่วนงานตามวรรคหนึ่ง ดำเนินการรับจ่าย เก็บรักษา และบริหารเงินรายได้ เพื่อการบริหารงานของส่วนงานให้บรรลุวัตถุประสงค์ของมหาวิทยาลัยและส่วนงาน   
ทั้งนี้ ตามหลักเกณฑ์และวิธีการที่กำหนดไว้ในข้อบังคับนี้

**ข้อ ๑๑** เงินรายได้ของส่วนงานที่ได้มาจากผู้อุทิศหรือบริจาคให้โดยมีวัตถุประสงค์เพื่อส่วนงานใดส่วนงานหนึ่งโดยเฉพาะ ให้เป็นเงินรายได้ของส่วนงานนั้น และให้ส่วนงานนั้นจัดการตามเงื่อนไขที่ผู้อุทิศ  
หรือบริจาคให้กำหนดไว้ แต่ถ้าหากมีความจำเป็นต้องเปลี่ยนแปลงเงื่อนไขของผู้อุทิศหรือบริจาคให้   
ต้องได้รับความยินยอมจากผู้อุทิศหรือบริจาคให้ หรือทายาท หากไม่มีทายาทหรือทายาทไม่ปรากฏต้องได้รับความเห็นชอบจากคณะกรรมการการเงินและรายงานให้สภามหาวิทยาลัยทราบ

**ข้อ ๑๒** อธิการบดีโดยความเห็นชอบของสภามหาวิทยาลัยอาจกำหนดให้ส่วนงานส่งเงินรายได้ของส่วนงานในวงเงินที่เหมาะสมกลับมาเป็นเงินรายได้ส่วนกลางของมหาวิทยาลัยก็ได้ แต่ทั้งนี้ ต้องไม่  
ก่อให้เกิดความเสียหายต่อการดำเนินงานของส่วนงาน

**ข้อ ๑๓** ในการบริหารเงินรายได้ของส่วนงานห้ามมิให้ส่วนงานแยกเงินรายได้อันเกิดขึ้นจาก  
การดำเนินงานของภาควิชา สาขาวิชา ศูนย์ หรือส่วนงานที่เรียกชื่ออย่างอื่นที่มีฐานะเทียบเท่าภาควิชา สาขาวิชา หรือศูนย์ ไว้ในลักษณะเป็นเงินรายได้ของภาควิชา สาขาวิชา ศูนย์ หรือส่วนงานที่เรียกชื่ออย่างอื่นที่มีฐานะเทียบเท่านั้น

ห้ามมิให้กำหนดหลักเกณฑ์ วิธีการ และอัตราการจ่ายเงินจากเงินรายได้อันเกิดจาก  
การดำเนินงานของภาควิชา สาขาวิชา ศูนย์ หรือส่วนงานที่เรียกชื่ออย่างอื่นที่มีฐานะเทียบเท่าภาควิชา สาขาวิชา ศูนย์ เพื่อเป็นการเฉพาะกิจหรือเพื่อผู้ปฏิบัติงานของมหาวิทยาลัยของภาควิชา สาขาวิชา หรือ  
ส่วนงานที่เรียกชื่ออย่างอื่นที่มีฐานะเทียบเท่านั้น ในลักษณะเสมือนว่าเป็นเงินรายได้ของภาควิชา สาขาวิชา ศูนย์ หรือส่วนงานที่เรียกชื่ออย่างอื่นที่มีฐานะเทียบเท่านั้น

**หมวด ๕**

**รายจ่ายของมหาวิทยาลัย**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๑๔** การจ่ายเงินจากเงินรายได้ของมหาวิทยาลัยทั้งที่เป็นเงินรายได้ส่วนกลาง  
ของมหาวิทยาลัยและเงินรายได้ของส่วนงานให้มีประเภทรายการจ่าย ดังต่อไปนี้

(๑) รายจ่ายเพื่อการบริหารกิจการทั่วไป

(๒) รายจ่ายเพื่อการส่งเสริม เพิ่มพูน และพัฒนาประสิทธิภาพทางวิชาการของมหาวิทยาลัย

(๓) รายจ่ายเพื่อจัดการศึกษาหรือการวิจัย

(๔) รายจ่ายเพื่อการสนับสนุนการให้บริการทางวิชาการแก่สังคม และการทำนุบำรุงศิลปวัฒนธรรม

(๕) รายจ่ายเพื่อให้บริการรักษาพยาบาล

(๖) รายจ่ายเพื่อพัฒนาบุคลากร และจัดสวัสดิการและสิทธิประโยชน์แก่บุคลากร  
ของมหาวิทยาลัย

(๗) รายจ่ายเพื่อกิจกรรมนักศึกษา ทุนการศึกษา และสวัสดิการนักศึกษา

(๘) รายจ่ายตามเงื่อนไขที่ผู้อุทิศหรือบริจาคให้กำหนด

(๙) รายจ่ายเพื่อการลงทุน การจัดตั้งบริษัท การร่วมทุน การร่วมลงทุน หรือการจัดตั้งนิติบุคคลตามประมวลกฎหมายแพ่ง

(๑๐) รายจ่ายเพื่อการให้บริการประชาชนหรือการบริจาคแก่กิจกรรมสาธารณกุศล

(๑๑) รายจ่ายอื่นตามที่คณะกรรมการการเงินโดยความเห็นชอบของสภามหาวิทยาลัยกำหนด

**หมวด ๖**

**การงบประมาณ**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๑๕** การจัดทำงบประมาณของมหาวิทยาลัยและส่วนงานเป็นไปตามปีงบประมาณแผ่นดิน โดยใช้ระยะเวลาตั้งแต่วันที่ ๑ ตุลาคมของปีหนึ่ง ถึงวันที่ ๓๐ กันยายนของปีถัดไป และให้ใช้ปี พ.ศ. ในปีถัดไป เป็นชื่อสำหรับปีงบประมาณนั้น ยกเว้นส่วนงานที่ใช้ปีงบประมาณเป็นอย่างอื่นต้องได้รับอนุมัติจากอธิการบดี

**ข้อ ๑๖** ในการจัดทำงบประมาณและงบประมาณรายจ่ายประจำปีของมหาวิทยาลัยและส่วนงานให้จัดทำตามหลักการการงบประมาณแบบแผนงาน

งบประมาณประจำปีที่จะนำเสนอขออนุมัติต่อสภามหาวิทยาลัยต้องเป็นไปตามหลักเกณฑ์   
วิธีการ และกรอบงบประมาณที่คณะกรรมการที่สภามหาวิทยาลัยแต่งตั้งให้มีหน้าที่ด้านการวางแผน  
และงบประมาณกำหนดและสภามหาวิทยาลัยให้ความเห็นชอบ

**ข้อ ๑๗** ให้อธิการบดีจัดทำงบประมาณในสำนักงานสภามหาวิทยาลัย สำนักงานตรวจสอบ  
ภายใน และสำนักงานที่มีหน้าที่หลักด้านการให้บริการและสนับสนุนการบริหารมหาวิทยาลัยตามข้อบังคับมหาวิทยาลัยว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์

ให้หัวหน้าส่วนงานจัดทำงบประมาณของส่วนงานเสนอต่ออธิการบดี

ให้อธิการบดีพิจารณาและนำเสนองบประมาณตามวรรคหนึ่งและวรรคสองโดยความเห็นชอบ  
ของคณะกรรมการที่สภามหาวิทยาลัยแต่งตั้งให้มีหน้าที่ด้านการวางแผนและงบประมาณเสนอต่อสภามหาวิทยาลัยเพื่อพิจารณาอนุมัติ

**ข้อ ๑๘** กรณีงบประมาณรายจ่ายประจำปีใดออกใช้ไม่ทันปีงบประมาณใหม่ ให้อธิการบดีอนุมัติให้ใช้งบประมาณรายจ่ายประจำปีที่ล่วงแล้วไปพลางก่อนได้ ตามหลักเกณฑ์ วิธีการ และเงื่อนไขที่คณะกรรมการการเงินกำหนด

**ข้อ ๑๙** เมื่อสิ้นปีงบประมาณ หากมหาวิทยาลัยหรือส่วนงานมีเงินงบประมาณเหลือจ่าย   
ให้นำมาเป็นเงินสะสมของมหาวิทยาลัยหรือส่วนงาน

การจัดทำงบประมาณโดยนำเงินสะสมของมหาวิทยาลัยหรือส่วนงานมาตั้งเป็นงบประมาณรายจ่ายจะกระทำมิได้ เว้นแต่ได้รับอนุมัติจากสภามหาวิทยาลัย ทั้งนี้ ให้เป็นไปตามหลักเกณฑ์และวิธีการที่  
สภามหาวิทยาลัยโดยข้อเสนอของคณะกรรมการการเงินกำหนด

**ข้อ ๒๐** งบประมาณรายจ่ายของปีใด ให้ใช้จ่ายได้เฉพาะภายในปีงบประมาณนั้น เว้นแต่เป็นงบประมาณรายจ่ายที่ได้ก่อหนี้ผูกพันไว้ก่อนสิ้นปีงบประมาณ และต้องได้รับอนุมัติให้กันเงินไว้เบิกเหลื่อมปี  
จากอธิการบดีตามหลักเกณฑ์และวิธีการที่คณะกรรมการการเงินกำหนด

**ข้อ ๒๑** กรณีที่มหาวิทยาลัยหรือส่วนงานมีรายได้เพิ่มเติมระหว่างปี หรือกรณีที่ส่วนงานมีรายรับไม่เพียงพอกับรายจ่าย มหาวิทยาลัยหรือส่วนงานอาจจัดทำงบประมาณเพิ่มเติมระหว่างปี โดยมาจากเงิน  
รายได้เพิ่มเติมหรือเงินสะสม ตามหลักเกณฑ์ที่คณะกรรมการที่สภามหาวิทยาลัยแต่งตั้งให้มีหน้าที่ด้าน  
การวางแผนและงบประมาณกำหนดและเสนอต่อสภามหาวิทยาลัยเพื่อพิจารณาอนุมัติ

ในการจัดทำงบประมาณเพิ่มเติมของส่วนงานตามวรรคหนึ่ง ให้ดำเนินการตามข้อ ๑๗ วรรคสองและวรรคสาม

**ข้อ ๒๒** การโอน หรือเปลี่ยนแปลงวงเงินงบประมาณข้ามยุทธศาสตร์หรือแผนงานจะทำได้  
เฉพาะกรณีที่จำเป็น และต้องได้รับอนุมัติจากผู้มีอำนาจ ดังต่อไปนี้

(๑) หัวหน้าส่วนงาน ในวงเงินงบประมาณไม่เกินห้าล้านบาท

(๒) อธิการบดี ในวงเงินงบประมาณเกินห้าล้านบาท

เมื่อผู้มีอำนาจตาม (๑) อนุมัติการโอนหรือเปลี่ยนแปลงวงเงินงบประมาณข้ามยุทธศาสตร์  
หรือแผนงานแล้วให้รายงานอธิการบดีและให้อธิการบดีรายงานสภามหาวิทยาลัยเพื่อทราบ

เมื่อผู้มีอำนาจตาม (๒) อนุมัติการโอน หรือเปลี่ยนแปลงวงเงินงบประมาณข้ามยุทธศาสตร์  
หรือแผนงานแล้วให้อธิการบดีรายงานสภามหาวิทยาลัยเพื่อทราบ

หลักเกณฑ์และวิธีการโอน หรือเปลี่ยนแปลงวงเงินงบประมาณข้ามยุทธศาสตร์หรือแผนงาน ให้เป็นไปตามที่คณะกรรมการการเงินกำหนด

**ข้อ ๒๓** ให้หัวหน้าส่วนงานรายงานรายรับและรายจ่ายที่เกิดขึ้นรายไตรมาสต่ออธิการบดี ภายใน ๑๕ วัน นับแต่วันสิ้นไตรมาส

ให้อธิการบดีรายงานรายรับจริง รายจ่ายจริงทุกไตรมาสของมหาวิทยาลัยและของส่วนงาน  
ต่อสภามหาวิทยาลัย ภายในสามสิบวันนับจากวันสิ้นไตรมาส และเมื่อสิ้นปีงบประมาณให้อธิการบดีส่งรายงานดังกล่าวต่อคณะกรรมการการเงินและคณะกรรมการที่สภามหาวิทยาลัยแต่งตั้งให้มีหน้าที่ด้านการวางแผน  
และงบประมาณเพื่อพิจารณาและให้ความเห็นต่อสภามหาวิทยาลัย

**หมวด ๗**

**การรับเงิน และการเก็บรักษาเงิน**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๒๔** การจัดเก็บเงินรายได้ของมหาวิทยาลัยทุกประเภทจะหักไว้ใช้เพื่อการใดก่อนนำส่งมิได้

หลักเกณฑ์ เงื่อนไข และวิธีการจัดเก็บเงินรายได้ ให้เป็นไปตามที่อธิการบดีโดยข้อเสนอ  
ของคณะกรรมการการเงินกำหนด โดยออกเป็นประกาศมหาวิทยาลัย

**ข้อ ๒๕** รายได้ส่วนกลางของมหาวิทยาลัยและเงินรายได้ของส่วนงานทุกประเภท เมื่อรับแล้ว  
ต้องออกใบเสร็จรับเงินตามแบบที่คณะกรรมการการเงินกำหนดไว้เป็นหลักฐาน

**ข้อ ๒๖** ให้เจ้าหน้าที่การเงินที่มหาวิทยาลัยหรือส่วนงานมอบหมาย เก็บรักษาเงินรายได้ส่วนกลางของมหาวิทยาลัยหรือเงินรายได้ของส่วนงาน โดยนำเงินที่ได้รับเข้าฝากในบัญชีเงินฝากและในนามของมหาวิทยาลัยหรือส่วนงาน ตามจำนวนเงินที่ได้รับภายในวันที่รับเงิน

ในกรณีที่ไม่สามารถนำฝากเงินในวันที่รับเงินได้ตามวรรคหนึ่ง ให้เจ้าหน้าที่การเงินที่  
มหาวิทยาลัยหรือส่วนงานมอบหมายเก็บรักษาเงิน เอกสารแทนตัวเงิน และหลักฐานอื่น ๆ ที่สำคัญไว้  
ในตู้นิรภัยของมหาวิทยาลัยหรือส่วนงานแล้วแต่กรณี และให้นำตัวเงินที่เก็บรักษาไว้นั้นเข้าฝากในบัญชีเงินฝาก   
ในวันทำการถัดไป

ตู้นิรภัยของมหาวิทยาลัยหรือของส่วนงานต้องตั้งอยู่ในสำนักงานของกองคลังหรือสำนักงาน  
ของส่วนงาน ทั้งนี้ ต้องเป็นสถานที่ที่ปลอดภัย มั่นคง แข็งแรง และมีระบบป้องกันความปลอดภัยอย่างมีมาตรฐาน

นอกจากการเก็บเอกสารแทนตัวเงิน เอกสารสำคัญทางการเงินของมหาวิทยาลัย รวมตลอดถึงหลักฐานอื่น ๆ ที่สำคัญไว้ในตู้นิรภัยของมหาวิทยาลัยหรือส่วนงานตามวรรคสองแล้ว อธิการบดีอาจอนุมัติให้นำส่งไปเก็บรักษาไว้กับผู้ประกอบการรับฝากทรัพย์สินที่เชื่อถือได้ก็ได้

**ข้อ ๒๗** ให้มหาวิทยาลัยหรือส่วนงาน เปิดบัญชีเงินฝากไว้กับธนาคารพาณิชย์ที่มีฐานะมั่นคงหรือสหกรณ์ออมทรัพย์มหาวิทยาลัยธรรมศาสตร์ จำกัด ในนามของมหาวิทยาลัยหรือส่วนงาน

หลักเกณฑ์และวิธีการเปิดบัญชีเงินฝาก ให้เป็นไปตามที่อธิการบดีโดยความเห็นชอบ  
ของคณะกรรมการการเงินกำหนด โดยออกเป็นประกาศมหาวิทยาลัย

**ข้อ ๒๘** ให้อธิการบดีหรือรองอธิการบดีหรือผู้ช่วยอธิการบดีที่อธิการบดีมอบหมาย   
ร่วมกับผู้อำนวยการกองคลังหรือหัวหน้างานการเงิน เป็นผู้มีอำนาจเบิกเงินจากบัญชีเงินฝากของมหาวิทยาลัย

ให้หัวหน้าส่วนงานหรือรองหัวหน้าส่วนงานหรือผู้ช่วยหัวหน้าส่วนงานที่หัวหน้าส่วนงานมอบหมาย ร่วมกับเลขานุการส่วนงานหรือเจ้าหน้าที่การเงินที่มีหน้าที่รับผิดชอบด้านการเงิน เป็นผู้มีอำนาจ ลงนามเบิกจ่ายเงินจากบัญชีเงินฝากของส่วนงาน

**ข้อ ๒๙** ให้เจ้าหน้าที่การเงินที่มหาวิทยาลัยมอบหมายจัดทำรายงานเงินคงเหลือเป็นประจำ ทุกวันทั้งนี้ ตามหลักเกณฑ์และวิธีการที่อธิการบดีโดยความเห็นชอบของคณะกรรมการการเงินกำหนด โดยออกเป็นประกาศมหาวิทยาลัย

**หมวด ๘**

**การจ่ายเงินจากงบประมาณรายจ่ายประจำปีของมหาวิทยาลัย**

**และส่วนงานที่มีเงินรายได้ของส่วนงาน**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๓๐[[2]](#footnote-2)** การจ่ายเงินจากเงินรายได้ส่วนกลางของมหาวิทยาลัยและเงินรายได้ของส่วนงาน  
จะจ่ายเงินหรือก่อหนี้ผูกพันได้แต่เฉพาะตามที่ได้กำหนดไว้ในงบประมาณรายจ่ายประจำปีที่ได้รับอนุมัติ  
จากสภามหาวิทยาลัยหรืองบประมาณรายจ่ายประจำปีเพิ่มเติมที่ได้รับอนุมัติจากสภามหาวิทยาลัยแล้ว   
และมีกฎหมาย ข้อบังคับ ระเบียบ ประกาศมหาวิทยาลัย หรือกฎอื่นใด กำหนดให้จ่ายได้เท่านั้น

**ข้อ ๓๑** การจ่ายเงินจากเงินรายได้ส่วนกลางของมหาวิทยาลัยให้จ่ายตามหลักเกณฑ์ รายการ และอัตราการจ่ายเงินที่อธิการบดีโดยความเห็นชอบของคณะกรรมการการเงินกำหนดโดยออกเป็นประกาศมหาวิทยาลัย และรายงานสภามหาวิทยาลัยเพื่อทราบ

**ข้อ ๓๒[[3]](#footnote-3)** ให้ส่วนงานออกประกาศส่วนงานเพื่อกำหนดหลักเกณฑ์ รายการ และอัตราการจ่ายเงินจากเงินรายได้ของส่วนงานโดยผ่านความเห็นชอบจากคณะกรรมการประจำส่วนงานและเสนออธิการบดี  
เพื่อพิจารณาให้ความเห็นชอบ

อธิการบดีโดยความเห็นชอบของคณะกรรมการการเงินอาจกำหนดแนวปฏิบัติ หลักเกณฑ์ เงื่อนไข รายการและอัตรา หรือมาตรการอื่น เพื่อกำกับดูแลการจ่ายเงินจากเงินรายได้ของส่วนงาน   
โดยออกเป็นประกาศมหาวิทยาลัย

ส่วนงานอาจนำประกาศมหาวิทยาลัยธรรมศาสตร์ เรื่อง หลักเกณฑ์ รายการและอัตรา  
การจ่ายเงินจากเงินรายได้ส่วนกลางของมหาวิทยาลัยไปใช้เป็นประกาศส่วนงานในการกำหนดหลักเกณฑ์ รายการและอัตราการจ่ายเงินจากเงินรายได้ส่วนงาน โดยเบิกจ่ายจากเงินรายได้ของส่วนงานได้

**ข้อ ๓๓** ในกรณีที่มีรายการซึ่งตั้งไว้ในงบประมาณรายจ่ายจากเงินรายได้ส่วนกลาง  
ของมหาวิทยาลัย อธิการบดีอาจอนุมัติเบิกเงินรายการค่าใช้จ่ายนั้น ส่งให้แก่ส่วนงานในลักษณะเดียวกับ  
เงินอุดหนุนทั่วไปเพื่อให้ส่วนงานใช้จ่ายในรายการที่มีการตั้งไว้ในงบประมาณรายจ่ายนั้นก็ได้

**ข้อ ๓๔** ในกรณีที่ส่วนงานร่วมกันทำภารกิจใดภารกิจหนึ่ง หรือมอบหมายให้ส่วนงานอื่น  
ทำภารกิจแทน หรือขอใช้วัสดุ อุปกรณ์ เครื่องมือ หรือสถานที่ของส่วนงานอื่น การส่งเงินค่าใช้จ่ายเพื่อการนั้นให้เป็นไปตามหลักเกณฑ์และวิธีการจ่ายเงินระหว่างส่วนงานที่อธิการบดีกำหนดโดยออกเป็นประกาศ  
มหาวิทยาลัย

**ข้อ ๓๕** ในกรณีที่มหาวิทยาลัยมีส่วนงานที่มีภารกิจสนับสนุนการดำเนินงานของมหาวิทยาลัย  
ในการผลิต รับทำ จำหน่าย หรือทำงานบริการอื่น ให้ส่วนงานพิจารณามอบหมายให้ส่วนงานนั้นรับผิดชอบก่อน ทั้งนี้ โดยคำนึงถึงหลักความประหยัด คุ้มค่า และมีประสิทธิภาพ

การส่งเงินเพื่อเป็นค่าใช้จ่ายในการมอบหมายงานตามวรรคหนึ่ง ให้เป็นไปตามหลักเกณฑ์  
และวิธีการจ่ายเงินระหว่างส่วนงานที่อธิการบดีกำหนดโดยออกเป็นประกาศมหาวิทยาลัย

**หมวด ๙**

**การก่อหนี้ผูกพันและการจ่ายเงิน**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๓๖** ให้อธิการบดีเป็นผู้มีอำนาจก่อหนี้ผูกพันและอนุมัติการจ่ายเงินรายได้ส่วนกลาง  
ของมหาวิทยาลัยและเงินรายได้ของส่วนงาน ทั้งนี้ ตามวงเงินที่คณะกรรมการการเงินโดยความเห็นชอบ  
ของสภามหาวิทยาลัยกำหนด

ให้หัวหน้าส่วนงานเป็นผู้มีอำนาจก่อหนี้ผูกพันและอนุมัติการจ่ายเงินรายได้ของส่วนงาน   
ภายในวงเงินที่อธิการบดีโดยความเห็นชอบของคณะกรรมการการเงินกำหนด

หลักเกณฑ์และวิธีการก่อหนี้ผูกพันและการอนุมัติการจ่ายเงินรายได้ส่วนกลางของมหาวิทยาลัยและเงินรายได้ของส่วนงาน ให้เป็นไปตามที่อธิการบดีโดยความเห็นชอบของคณะกรรมการการเงินกำหนด โดยออกเป็นประกาศมหาวิทยาลัย

**ข้อ ๓๗** การจ่ายเงินทุกรายการให้จ่ายโดยวิธีการจ่ายเงินผ่านการโอนเงินหรือจ่ายเป็นเช็ค เว้นแต่ในกรณีที่มีเหตุผลและความจำเป็นที่จะต้องจ่ายด้วยเงินสด ให้จ่ายด้วยเงินสดได้เพียงเท่าที่จำเป็น  
จากเงินสดย่อย ทั้งนี้ ให้เป็นไปตามหลักเกณฑ์และวิธีการที่อธิการบดีโดยความเห็นชอบของคณะกรรมการการเงินกำหนดโดยออกเป็นประกาศมหาวิทยาลัย

**หมวด ๑๐**

**เงินสดย่อย**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๓๘** ให้ส่วนงานเก็บรักษาเงินสดย่อยได้ภายในวงเงินที่อธิการบดีโดยความเห็นชอบ  
ของคณะกรรมการการเงินกำหนดโดยออกเป็นประกาศมหาวิทยาลัย

ให้ผู้อำนวยการกองหรือเลขานุการส่วนงานเป็นผู้มีอำนาจอนุมัติการจ่ายเงินจากเงินสดย่อย  
และให้ผู้อำนวยการกองหรือเลขานุการส่วนงานรวบรวมเอกสารการจ่ายเงินเพื่อเบิกเงินคืนเงินสดย่อยให้เต็ม วงเงินสดย่อยที่ได้รับอย่างน้อยเดือนละหนึ่งครั้ง

หลักเกณฑ์และวิธีการจ่ายเงิน เก็บรักษา และการเบิกเงินคืนเงินสดย่อย ให้เป็นไปตามที่อธิการบดีกำหนดโดยออกเป็นประกาศมหาวิทยาลัย

**หมวด ๑๑**

**การจ่ายเงินยืม**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๓๙** การอนุมัติให้ยืมเงินเพื่อใช้ในการปฏิบัติงานให้อนุมัติให้ยืมได้เท่าที่จำเป็นและไม่เกินประมาณการรายจ่ายของการปฏิบัติงานที่ได้รับความเห็นชอบจากผู้บังคับบัญชาระดับไม่ต่ำกว่าผู้อำนวยการกองหรือเลขานุการส่วนงานของผู้ยืม

**ข้อ ๔๐** ห้ามมิให้มีการอนุมัติการยืมเงินครั้งใหม่ให้แก่ผู้ยืมที่ยังมิได้ชำระคืนเงินยืมที่ค้างอยู่ เว้นแต่กรณีมีเหตุผลความจำเป็นและได้รับอนุมัติจากอธิการบดีหรือหัวหน้าส่วนงาน แต่จะยืมเกินสองครั้งมิได้

**ข้อ ๔๑** ให้ผู้อำนวยการกองคลังเป็นผู้มีอำนาจอนุมัติการยืมสำหรับกรณีการยืมเงินจาก  
เงินรายได้ส่วนกลางของมหาวิทยาลัย และให้เลขานุการส่วนงานเป็นผู้มีอำนาจอนุมัติการยืมเงินสำหรับกรณีการยืมเงินจากเงินรายได้ของส่วนงาน

**ข้อ ๔๒** การจ่ายเงินยืม ให้จ่ายเมื่อผู้มีอำนาจได้อนุมัติเงินยืมตามสัญญายืมเงินที่ผู้ยืมได้ทำไว้  
ต่อมหาวิทยาลัยแล้วเท่านั้น

สัญญายืมเงินให้จัดทำขึ้นสองฉบับตามแบบที่คณะกรรมการการเงินกำหนด ผู้มีอำนาจอนุมัติการยืมเก็บไว้หนึ่งฉบับและผู้ยืมเก็บไว้หนึ่งฉบับ ทั้งนี้ ในสัญญายืมเงินจะต้องมีข้อสัญญากำหนดให้มหาวิทยาลัยมีสิทธิหักเงินเดือนหรือเงินอื่นใดที่ผู้ยืมมีสิทธิได้รับจากมหาวิทยาลัยบางส่วนหรือทั้งหมดเพื่อส่งใช้คืนเงินยืมได้

**ข้อ ๔๓** ผู้ยืมเงินจะเบิกเงินยืมล่วงหน้าเป็นเวลาเกินกว่าห้าวันทำการก่อนถึงกำหนดการปฏิบัติงานมิได้ เว้นแต่กรณีที่มีเหตุผลอันสมควรที่ผู้บังคับบัญชาในระดับไม่ต่ำกว่าผู้อำนวยการกอง  
หรือเลขานุการส่วนงานรับรองให้เบิกจ่ายล่วงหน้าเกินกว่าห้าวันก็ได้

เมื่อผู้ยืมได้รับเงินยืม กองคลังหรือสำนักงานเลขานุการส่วนงานต้องจัดให้ผู้ยืมลงลายมือชื่อรับรองการรับเงินยืมและวันที่ได้รับเงินยืมในสัญญายืมเงินไว้เป็นหลักฐาน ทั้งนี้ สำหรับการยืมเงินโดยการโอนเงินเข้าบัญชีธนาคารของผู้ยืม ให้ถือว่าหลักฐานการโอนเงินสามารถทดแทนการลงลายมือชื่อรับรอง  
การรับเงินยืม

**ข้อ ๔๔** ผู้ยืมเงินจะต้องนำเงินที่ได้จากการยืมไปใช้ในการปฏิบัติงานตามวัตถุประสงค์  
และรายการที่ได้รับอนุมัติให้ยืมเงินเท่านั้นจะนำไปใช้เพื่อการอื่นมิได้

**ข้อ ๔๕** ในการส่งใช้คืนเงินยืม ให้ผู้ยืมส่งหลักฐานการจ่ายเงินและเงินเหลือจ่ายคืนให้แก่ผู้มีอำนาจอนุมัติการยืมภายในสิบวันนับแต่วันที่ปฏิบัติงานเสร็จสิ้นหรือวันที่ได้กลับมาปฏิบัติงานในกรณีการยืมเงินเพื่อการเดินทางไปปฏิบัติงานภายในประเทศหรือต่างประเทศ

เมื่อผู้ยืมได้ส่งหลักฐานการจ่ายเงินและเงินเหลือจ่ายคืนแล้ว ให้เจ้าหน้าที่การเงินบันทึก  
การรับคืนไว้ในสัญญาการยืมเงินและในกรณีที่มีเงินเหลือจ่ายให้ออกใบเสร็จรับเงินมอบให้แก่ผู้ยืมด้วย

**ข้อ ๔๖** ในกรณีที่ผู้ยืมได้ส่งหลักฐานการจ่ายเงินและเงินเหลือจ่ายคืนแล้วแต่ปรากฏว่ามีเหตุ  
ที่จะต้องทักท้วง ให้เจ้าหน้าที่การเงินแจ้งข้อทักท้วงให้ผู้ยืมดำเนินการแก้ไขให้ถูกต้องโดยเร็ว

เมื่อได้รับทราบข้อทักท้วงแล้วให้ผู้ยืมดำเนินการแก้ไขตามข้อทักท้วงนั้นให้ถูกต้องครบถ้วน  
ภายในสิบห้าวันนับแต่วันที่ได้รับทราบข้อทักท้วง

**ข้อ ๔๗** ในกรณีที่เป็นการยืมเงินเพื่อการปฏิบัติงานหรือโครงการที่มีระยะเวลาดำเนินการ  
ต่อเนื่องเกินกว่าสามสิบวัน และผู้ยืมได้ยืมเงินค่าใช้จ่ายของการปฏิบัติงานหรือโครงการไปทั้งหมด ให้ผู้ยืมส่งรายงานการใช้จ่ายเงินยืม จำนวนเงินคงเหลือ พร้อมกับจัดส่งหลักฐานการจ่ายเงินที่ได้มีการจ่ายไปแล้วให้ผู้มีอำนาจอนุมัติการยืมเงินตรวจสอบภายในสามสิบวันนับแต่วันจ่ายเงินยืมหรือวันที่ส่งรายงานการใช้จ่ายเงินยืมแล้วแต่กรณีไปจนกว่าจะเสร็จสิ้นการปฏิบัติงานหรือโครงการหรือได้มีการส่งใช้เงินยืมครบถ้วนแล้ว

ให้ผู้มีอำนาจอนุมัติการยืมเงินดำเนินการตรวจสอบ หากมีข้อทักท้วงให้ดำเนินการตามข้อ ๔๖

ในกรณีที่ผู้ยืมไม่ดำเนินการตามวรรคหนึ่งและวรรคสอง ผู้มีอำนาจอนุมัติเงินยืมแจ้งผู้บังคับบัญชาของผู้ยืมเพื่อดำเนินการเร่งรัดให้ผู้ยืมดำเนินการภายในเจ็ดวัน และหากผู้ยืมยังไม่ดำเนินการหรือดำเนินการ  
ไม่แล้วเสร็จ ผู้มีอำนาจอนุมัติการยืมเงินอาจสั่งให้ผู้ยืมดำเนินการส่งหลักฐานการจ่ายเงินและเงินเหลือจ่ายคืนได้โดยไม่ต้องรอให้เสร็จสิ้นการปฏิบัติงานหรือโครงการ และแจ้งให้ผู้บังคับบัญชาของผู้ยืมทราบ

**ข้อ ๔๘** ในกรณีที่ผู้ยืมไม่ปฏิบัติตามข้อ ๔๕ หรือข้อ ๔๖ ให้ผู้มีอำนาจอนุมัติการยืมเงินแจ้งให้ผู้บังคับบัญชาของผู้ยืมทราบเพื่อดำเนินการเร่งรัดติดตามให้ผู้ยืมดำเนินการตามข้อ ๔๕ หรือข้อ ๔๖ แล้วแต่กรณีภายในเจ็ดวันทำการนับแต่วันที่ได้รับแจ้ง

**ข้อ ๔๙** ในกรณีที่ยังมิได้มีการส่งใช้คืนเงินยืมหรือมีการส่งใช้คืนเงินยืมแล้วแต่ยังมีข้อทักท้วง   
ให้กองคลังหรือสำนักงานเลขานุการส่วนงานและผู้ยืมเงินเก็บรักษาสัญญาการยืมเงิน ตลอดจนเอกสาร  
หลักฐานต่าง ๆ ที่เกี่ยวข้องไว้ฝ่ายละหนึ่งชุด และเมื่อผู้ยืมได้ส่งใช้คืนเงินยืมเรียบร้อยแล้ว ให้กองคลัง  
หรือสำนักงานเลขานุการส่วนงานออกใบรับรองการใช้คืนเงินยืมให้แก่ผู้ยืมเพื่อเก็บไว้เป็นหลักฐาน

**ข้อ ๕๐** เมื่อพ้นกำหนดเวลาตาม ข้อ ๔๕ ข้อ ๔๖ ข้อ ๔๗ วรรคสาม หรือข้อ ๔๘ แล้วแต่กรณี  
ผู้ยืมยังไม่ใช้เงินยืมหรือใช้คืนเงินยืมไม่ถูกต้องครบถ้วน ให้ผู้มีอำนาจอนุมัติการยืมเงินสั่งการให้บังคับ  
ตามสัญญายืมต่อไป

**หมวด ๑๒**

**การบริหารการเงินแบบกองทุน**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๕๑** การนำเงินรายได้ส่วนกลางของมหาวิทยาลัยหรือเงินรายได้ของส่วนงานไปจัดตั้ง  
และบริหารในแบบกองทุนเพื่อดำเนินการภายใต้วัตถุประสงค์อย่างหนึ่งอย่างใด อาจดำเนินการได้ภายใต้เงื่อนไขดังต่อไปนี้

(๑) การดำเนินการตามวัตถุประสงค์ของกองทุนไม่สามารถดำเนินการได้อย่างมีประสิทธิภาพ ภายใต้ระบบบริหารการเงิน งบประมาณ หรือการบัญชี ตามข้อบังคับนี้

(๒) การดำเนินการตามวัตถุประสงค์ของกองทุนมีความต่อเนื่องข้ามปีงบประมาณมากกว่า สองปีงบประมาณ

(๓) กองทุนสามารถมีรายได้จากผลการดำเนินงานของกองทุนหรือมีการระดมทุนเพื่อเป็นรายได้ของกองทุนนอกเหนือจากเงินงบประมาณจากเงินรายได้ของมหาวิทยาลัย

**ข้อ ๕๒** วัตถุประสงค์ของการจัดตั้งกองทุนเพื่อบริหารงบประมาณและการเงินอาจมีอย่างหนึ่งอย่างใดหรือหลายอย่าง ดังต่อไปนี้

(๑) เพื่อการระดมทุน

(๒) เพื่อจัดสวัสดิการแก่ผู้ปฏิบัติงานในมหาวิทยาลัยหรือนักศึกษา

(๓) เพื่อการบำรุงรักษาอาคารสถานที่หรือวัสดุ ครุภัณฑ์

(๔) เพื่อจัดสรรทุนการศึกษา

(๕) เพื่อจัดการศึกษาในสาขาวิชาที่ไม่สามารถพึ่งพาตนเองในทางการเงิน

(๖) เพื่อวัตถุประสงค์อื่นที่สภามหาวิทยาลัยเห็นสมควร

การจัดตั้งกองทุนและการบริหารกองทุนต้องได้รับความเห็นชอบจากคณะกรรมการการเงิน และให้ทำเป็นข้อบังคับมหาวิทยาลัย

**ข้อ ๕๓** คณะกรรมการการเงินอาจพิจารณาเสนอสภามหาวิทยาลัยพิจารณายุบเลิกกองทุน  
ที่จัดตั้งตามข้อ ๕๒ ได้ในกรณีอย่างหนึ่งอย่างใด ดังต่อไปนี้

(๑) วัตถุประสงค์ของกองทุนได้ดำเนินการเสร็จสิ้นแล้ว

(๒) การดำเนินงานของกองทุนสามารถดำเนินการได้อย่างมีประสิทธิภาพภายใต้การบริหารงบประมาณและการเงินอย่างปกติตามข้อบังคับนี้

(๓) กรณีอื่น ๆ ที่คณะกรรมการการเงินเห็นสมควร

ในกรณีที่มีการยุบเลิกกองทุน ให้มีการชำระบัญชีของกองทุน และหากมีเงินกองทุนเหลืออยู่  
ให้นำเงินที่เหลืออยู่นั้นเป็นเงินสะสมของส่วนกลางมหาวิทยาลัยหรือเป็นเงินสะสมของส่วนงานในกรณีที่  
เป็นการตั้งกองทุนภายในของส่วนงานนั้น

การยุบเลิกกองทุนให้ทำเป็นข้อบังคับมหาวิทยาลัย

**ข้อ ๕๔** การจัดตั้งกองทุนจากเงินหรือทรัพย์สินที่มีผู้อุทิศหรือบริจาคให้มหาวิทยาลัย หรือส่วนงานหนึ่งส่วนงานใดให้ดำเนินการตามวัตถุประสงค์และเงื่อนไขที่ผู้อุทิศหรือบริจาคให้กำหนด

หลักเกณฑ์และวิธีการบริหารกองทุนที่ตั้งขึ้นตามวรรคหนึ่ง ให้ออกเป็นประกาศมหาวิทยาลัย  
และรายงานสภามหาวิทยาลัยเพื่อทราบ

การยุบเลิกกองทุนที่ตั้งขึ้นตามวรรคหนึ่ง ให้ออกเป็นประกาศมหาวิทยาลัยและรายงาน สภามหาวิทยาลัยเพื่อทราบ

**หมวด ๑๓**

**รายงานการเงิน**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๕๕** ให้มหาวิทยาลัยและส่วนงานที่มีเงินรายได้ของส่วนงานจัดทำงบการเงินโดยแสดงให้เห็นผลการดำเนินงานและฐานะการเงินตามมาตรฐานการบัญชีที่รับรองทั่วไป ตามรูปแบบที่อธิการบดีโดยข้อเสนอของคณะกรรมการการเงินกำหนดโดยออกเป็นประกาศมหาวิทยาลัย และปฏิบัติตามระบบการควบคุมภายในของมหาวิทยาลัยโดยเคร่งครัด

การไม่ปฏิบัติตามหลักเกณฑ์และวิธีการที่กำหนดตามวรรคแรกถือเป็นความบกพร่อง  
ทางการบริหาร

**ข้อ ๕๖** ให้มหาวิทยาลัยและส่วนงานทำงบทดลองรายเดือนส่งให้สำนักงานตรวจสอบภายในภายในวันที่ ๑๕ ของเดือนถัดไป

**ข้อ ๕๗** เมื่อสิ้นปีงบประมาณให้มหาวิทยาลัยและส่วนงานจัดทำงบการเงินประจำปีส่งให้อธิการบดีภายในหกสิบวันนับแต่วันสิ้นปีงบประมาณ และให้มหาวิทยาลัยจัดทำงบการเงินรวม  
ของมหาวิทยาลัยส่งอธิการบดีภายในเก้าสิบวันนับแต่วันสิ้นปีงบประมาณ ทั้งนี้ ให้เป็นไปตามหลักเกณฑ์และวิธีการที่อธิการบดีกำหนด

เมื่อดำเนินการตามวรรคหนึ่งแล้ว ให้มหาวิทยาลัยจัดส่งงบการเงินรวมให้ผู้สอบบัญชีรับอนุญาตตรวจสอบเพื่อแสดงความเห็นและนำเสนอรายงานการเงินที่ตรวจสอบแล้วพร้อมข้อสังเกตของผู้สอบบัญชี  
รับอนุญาตและได้รับความเห็นชอบจากคณะกรรมการตรวจสอบต่อสภามหาวิทยาลัยภายในหนึ่งร้อยห้าสิบวันนับแต่วันสิ้นปีงบประมาณ

**ข้อ ๕๘** ให้ส่วนงานจัดทำแผนกลยุทธ์ทางการเงินที่สอดคล้องกับแผนยุทธศาสตร์และนโยบายของมหาวิทยาลัย และให้จัดทำรายงานการวิเคราะห์ข้อมูลทางการเงินที่แสดงถึงประสิทธิภาพและประสิทธิผลในการบริหารการเงินเพื่อเสนอความเห็นต่อสภามหาวิทยาลัย

**บทเฉพาะกาล**

\_\_\_\_\_\_\_\_\_\_\_\_\_\_\_\_\_\_\_\_\_

**ข้อ ๕๙** ในระหว่างที่ยังไม่มีข้อบังคับ ระเบียบ หรือประกาศที่เกี่ยวข้องกับการงบประมาณ การเงิน การบัญชี และพัสดุ ให้นำระเบียบมหาวิทยาลัยธรรมศาสตร์ว่าด้วยการเงินและทรัพย์สิน พ.ศ. ๒๕๕๔ และระเบียบอื่นที่เกี่ยวข้องมาใช้บังคับโดยอนุโลมเท่าที่ไม่ขัดหรือแย้งกับข้อบังคับนี้

**ข้อ ๖๐** กองทุนที่ตั้งขึ้นและยังดำเนินการอยู่ก่อนวันที่ข้อบังคับนี้มีผลใช้บังคับ ให้ดำเนินการต่อเนื่องต่อไปตามข้อบังคับของกองทุน แต่ทั้งนี้ ให้คณะกรรมการการเงินพิจารณาตรวจสอบเหตุผล  
ความจำเป็นในการบริหารงานของกองทุน หากเห็นว่ากองทุนใดมีกรณีตามข้อ ๕๓ อาจพิจารณาเสนอ  
สภามหาวิทยาลัยให้ยุบเลิกกองทุนนั้นเสียก็ได้

**ข้อ ๖๑** หลักเกณฑ์และวิธีการที่ต้องกำหนดให้มีเพื่อปฏิบัติตามข้อบังคับนี้ ให้จัดทำให้แล้วเสร็จภายในหนึ่งร้อยแปดสิบวันนับแต่วันที่ข้อบังคับนี้มีผลใช้บังคับ

ประกาศ ณ วันที่ ๒ มีนาคม พ.ศ. ๒๕๖๔

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย

1. ข้อ ๗ (๕) แก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ   
   และการบัญชี (ฉบับที่ ๓) พ.ศ. ๒๕๖๗ [↑](#footnote-ref-1)
2. ข้อ ๓๐ แก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ   
   และการบัญชี (ฉบับที่ ๓) พ.ศ. ๒๕๖๗ [↑](#footnote-ref-2)
3. ข้อ ๓๒ แก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ   
   และการบัญชี (ฉบับที่ ๓) พ.ศ. ๒๕๖๗ [↑](#footnote-ref-3)